"Tuld ma tulin viskama maa peale." Luuka 12:49
ONE WAY - ÜKS TEE
Ma tahan laulda, kuulutada -
ei leidu maailmast miskit paremat.
Ta on tee, tõde, Ta on elu,
uue elu leida võid sa Temas.
Taas on One Way saate aeg.
Saate toob teieni 80. aastail loodud misjoniühendus One Way Mission.
Tere tulemast saatesse!
Tihti kuuleb vaimulikel koosolekutel, kui oluline on usklikule Piibel.
Kas vajame ka midagi muud, et õiget usuelu elada?
Sellest õpetab One Way Missioni tegevjuht Tapani Suonto.
Rõhutame täna palju Sõna tundmist,
tsiteerime Jeesuse Sõnu ja ütleme:
"Te eksite, kuna te ei tunne pühi kirju."
See ongi väga oluline piiblitõde.
Üha enam hinnatakse maailmas erinevaid teoloogiaõpinguid.
Teoloogiat mitte õppinud inimene ei sobi mõnede meelest
isegi Jumalat teenima.
Meil pole One Ways midagi teoloogia vastu,
õpetame seda ka ise. Ärge mõistke mind valesti.
Teoloogiat on kindlasti vaja.
Aga mõelge - misjonipõldudelt kuuleb märkimisväärseid sõnumeid.
Üks vaimne juht ühes riigis küsis: Mis on juhtunud?
Varem valmistas siia rajatud Piiblikool ette innukaid noori,
kes läksid kooli lõpetamise järel evangeeliumi levitama
ja rajasid arvukalt kogudusi.
Nüüd tulevad sellest Piiblikoolist pädevad teoloogid,
kuid ükski neist pole rajanud ühtki kogudust.
Neil pole koguduse rajamise kohta isegi nägemust.
Nad on targad, kuid nende töö ja elu ei too esile vilja.
Too pastor ütles, et me ei saada oma noori enam sinna Piiblikooli.
Kuidas on võimalik, et paljud kõrgeltharitud isikud,
kes tunnevad Piiblit paremini kui paljud meist,
ei paista tundvat Jumala teid.
Külastasin kord üht Piiblikooli, kus üks õpilane tahtis minuga rääkida.
Ta rääkis, kuidas Jumal oli temaga rääkinud
ja misjonipõllule kutsunud. Ta oli saanud selge ilmutuse.
Kui ta oli püüdnud rääkida sellest Piiblikooli õpetajatega,
polnud nad temast aru saanud ega osanud midagi öelda.
Ometi olid tema mõtted väga lihtsad ja piibellikud.
Tal oli kogemusi, mille suhtes ta vajas õpetust
ja nõuandeid.
Kas Piibli tundmisest ei piisagi?
Kuidas on võimalik, et justkui tunneksime Piiblit,
kuid midagi jääb siiski puudu?
"Jeesus aga vastas neile: Te eksite, kuna ei tunne pühi kirju
ega Jumala väge."
Jeesus ei öelnud, et piisab Pühakirja tundmisest.
Ta ütles, et vaja on veel midagi. Peame tundma ka Jumala väge.
Üks asi on tunda Jumala Sõna, teine aga tunda Sõna Jumalat.
Kui õpid tundma Sõna Jumalat, vägevat Jumalat,
pole ka Jumala vägi sulle enam võõras.
Üks tunnustatud teoloogiaõpetaja tõdes ühes kristlikus lehes,
et Jumal räägib inimesele üksnes Piibli ehk 'logose' kaudu.
Muud kogemused polevat Jumalast ega piibellikud.
Ta tundis Piiblit ilmselt väga hästi, kuid tal oli vähe infot ja kogemusi
Jumala väe kohta.
Tal puudus jumalatundmine.
Piibli eesmärk on aga viia meid Jumala tundmiseni.
Piibel pole loodusteaduse, geograafia või psühholoogiaõpik.
Piibel on eriline raamat;
selle ainus eesmärk on juhatada inimene Jumala tundmiseni.
Meie Jumal pole tumm ega kurt.
Ta suudab rääkida inimesega nii, et inimene selle ära tunneb.
Piibel räägib sellest mitmel moel esimestest lehekülgedest peale.
Jumal on nii vägev, et suudab rääkida isegi jumalatutega,
nii et nende jalad värisevad.
Nii juhtus näiteks Nebukadnetsariga.
Ta on vägev ja võimas ning tahab, et me nii Teda ka tunneksime.
Noa, Taavet, Mooses, Joosep, Paulus, Peetrus ja paljud teised
õppisid tundma elava Jumala väge, kahjuks küll mitte ülikoolis.
Neil polnud isegi Piiblit, mida aastaid uurida.
Uut Testamenti polnud veel kirjutatud ning Moosese ja Taaveti ajal
polnud veel Vana Testamentigi sel kujul nagu meie seda täna loeme.
Ometi Jumal rääkis nendega, nad õppisid tundma elavat Jumalat,
Tema õigsust ja käima Jumala tahtes.
Miks? Kuidas see võimalik on?
Nad käisid osaduses Jumalaga;
rääkisid Jumalaga ja Jumal rääkis nendega.
Otsustav oli, et nad käisid osaduses elava Jumalaga.
Jumala väe tundmine algab alati sellest osadusest.
Esimene samm on kohtuda Jumalaga.
Mooses kohtus Jumalaga põlevas põõsas.
Ilmselt oli ta Teda varemgi kohanud, kuid seal ütles Jumal talle:
Võta kingad jalast, sest koht, kus sa seisad, on püha.
Noa kohtus Jumalaga,
kui Issand käskis tal goferipuust laev ehitada.
Paulus kohtus Jumalaga Damaskuse teel, kui Jeesus ütles:
Saul, Saul, miks sa mind taga kiusad?
See oli esimene samm Pauluse puhul, kes tundis Piiblit paremini,
kui paljud teised. Ta oli tõeline ekspert,
kuid ta polnud kohanud elavat Jumalat.
Kui ta kohtus Jeesuse Kristusega, õppis ta tundma Jumala väge,
mitte üksnes mõistuse teadmisi, vaid midagi sügavamat ja reaalsemat.
Tänagi algab Jumala tundmine Temaga kohtumisest.
Rääkisin kord naisest,
kes veetis masenduses ja viletsuses uut aastat üksinda.
Ta valas õnnetina ja palvetas:
Jeesus, kui Sa oled tõesti olemas, aita mul Sind leida.
Siis valas ta tina veenõusse ja sellest tekkis rist.
Siis ta mõistis, et Jeesus kuulis tema palvet
ning tuli temaga kohtuma. See hetk muutis tema elu.
Tuhanded on kohtunud Jeesusega ärkamiskoosolekutel.
Püha Vaim on rääkinud nendega jutluse läbi,
nad on tulnud altarile, kus on juhtunud Piibli tõotuse järgi:
Tulge Jumala ligi, siis Tema tuleb teie ligi.
Sellest kohtumisest algab imeline tee,
kus õpime tundma Jumalat.
Käime osaduses Temaga ja Tema vägigi pole meile enam võõras.
Vajame seda kohtumist oma elus aasta aasta järel.
Mäletan, kui olin paar aastat usklik olnud, tulin koju,
ja nägin laual avatud Piiblit. Selles polnud midagi imelist,
see oli seal ilmselt mitmeid kordi olnud.
Tol hetkel see Piibel peatas mind. Teadsin, et Püha Vaim on kohal
ja pean sealt midagi lugema.
Lugesin sealt paar salmi ja need tungisid sügavalt südamesse.
Neis sisaldus kutse Jumala teenistusse.
Neis oli ka väga selge kirjeldus mind ees ootavast kutsest.
Kümnete aastate vältel on see sõna üha uuesti täitunud;
see Sõna oli tõeline punane lõng minu elu jaoks.
Ma ei üritagi seletada oma kogemust;
selleks polegi vajadust, tean vaid ise, et kohtusin Jumalaga.
Vajame seda kohtumist iga päev.
Pärast usuletulemist käime osaduses Jumalaga.
Salajases osaduses Jumalaga õpime tundma Teda ja Tema väge;
õpime eristama Tema häält teiste maailma mürahelide seast.
Millisena me Teda tunneme?
Võimsa, kõigeväelise Jumalana, kellele pole midagi võimatut.
Jumala Sõna võib õppida tundma teoreetiliselt koolis ja ülikoolis,
see on väärtuslik ja vajalik,
kuid Jumala väge õpib tundma üksnes Temaga osaduses elades.
Reede Kristusele töös osales selle algaastail üks luteri pastor.
Ta oli tänavatöös väga aktiivne ja ütles mulle kord,
et see töö oli talle teine teoloogiline teaduskond.
Ta märkas, et õppis tänavail midagi sellist,
mida ta polnud ülikoolis varem õppinud.
Kui läheme Jeesusega Püha Vaimu juhatusel
kannatavasse maailma evangeeliumi kuulutama,
oleme Jumala kõrgkoolis. See on vägev kõrgkool.
Väidan, et see on palju parem kui ükski ülikool.
Seal hakkame üha sügavamalt mõistma, mis on kõrgus ja pikkus ja sügavus.
Hakkame mõistma Jumala salajasi maailmu,
need avanevad meile kuulekuse teel.
Samas avaneb meile ka arusaamine Jumala väest.
Need ei avane üksnes Piiblit õppides, vaid elades osaduses Jumalaga
ja käies sõnakuulelikuna Tema tahtes.
Matteuse evangeeliumis öeldakse -
Jeesus küsis neilt: "Aga teie, kelle teie ütlete mind olevat?"
Siimon Peetrus kostis: "Sina oled Messias, elava Jumala Poeg."
Jeesus vastas talle: "Sa oled õnnis, Siimon, Joona poeg,
sest seda ei ole sulle ilmutanud liha ja veri,
vaid minu Isa, kes on taevas. Ja mina ütlen sulle:
Sina oled Peetrus ja sellele kaljule ma ehitan oma koguduse,
ja põrgu väravad ei saa sellest võitu."
Mis oli see kalju, millest Jeesus rääkis?
Lühidalt võiks olla, et see oli tunnistamise kalju.
Südame usust saadakse õigeks ja suu tunnistamisest pääsetakse.
Ilma suu tunnistamiseta ei või õppida tundma ka Jumala väge.
Kui palju me ka Piiblit ei uuriks ja millised eksperdid me ka poleks,
kui me ei tunnista end suuga tõeliselt Kristuse järgijaks,
jääb Jumala vägi meile võõraks ja elav Jumal kaugeks.
Üks mees oli aastaid usklik olnud, kuid ei liikunud vaimselt edasi.
Koguduse pastor tuli talle külla ja rääkis hiljem sellest loost.
Seal oli väga hea olla olnud, nad rääkisid ja palvetasid.
Kohale ilmus tolle mehe sugulane ja ta ütles,
et nii kaua, kui tema siin on, usuasjadest ei räägita.
Sugulane tuli kohvile ja räägiti kõigest muust.
Pärast sugulase lahkumist andis pastor nõu:
Kui tahad tõeliselt elavat Jumalat tundma õppida,
vajad suuga tunnistamist.
Ei saa salaja usus olla ning kasvada usus
ja õppida tundma elavat Jumalat.
Üksnes Sõna tundmisest, kui palju seda ka aastaid
Piiblikoolides ei õpitaks, ei piisa.
Seepärast eksivad liberaalteoloogid, kes häbenevad saada kui lapsed
ja Jeesust oma Issandaks tunnistada,
isegi kui tunnevad Pühakirja.
Vaja on alandlikku tunnistust: Olen Kristuse jünger.
Üks asi on tunda Jumala Sõna, teine asi on tunda Sõna Jumalat.
Möödunud aastate jooksul on arutatud, kas Jumal tervendab.
On hämmastav, et isegi ärkamiskristlaste ringkondades
väidab osa inimesi avalikult, et Jumal ei tervenda kedagi.
Polevat tõsi, et inimesed saavad palve läbi terveks.
Mõnedel on võimatu uskuda üleloomulikku,
isegi kui nad usuvad Jumalat.
Nad tunnevad Jumala Sõna, kuid ei tunne Jumala väge,
seepärast nad eksivadki.
Ei piisa üksnes Sõna tundmisest; peame tundma ka väelist Jumalat.
1. Moosese 25. peatükk - "Kord keetis Jaakob leent,
Eesav aga tuli väljalt ning oli väsinud.
Ja Eesav ütles Jaakobile: "Anna mulle ometi süüa seda punast,
seda punast leent, sest ma olen väsinud!"
Aga Jaakob ütles: "Enne müü mulle oma esmasünniõigus!"
Ja Eesav vastas: "Vaata, mina ju suren niikuinii,
milleks mulle siis veel esmasünniõigus!"
Siis ütles Jaakob: "Vannu mulle enne!"
Ja ta vandus temale ning müüs oma esmasünniõiguse Jaakobile.
Ja Jaakob andis Eesavile leiba ja läätseleent;
ja tema sõi ja jõi, tõusis üles ja läks ära.
Nii vähe hoolis Eesav esmasünniõigusest."
Eesav vaatas vaid enesele ja tõdes,
et tal pole Jumalalt saadud kutsest mingit kasu.
Ta ei tundnud usu kaudu Jumala väge ja eksis.
Ta loobus sellest, mille Jumal oli talle valmistanud.
Paljud müüvad tänagi Eesavi kombel oma kutsumise.
Paljud mõtlevad: Ma ei suuda midagi. Olen nõrk, väike ja koolitamata.
Miks nad nii ütlevad?
Sest ei tunne Jumala väge.
Jumala vägi on nii suur, et mida iganes Ta sult ka ei ootaks,
sa suudad seda teha, kui Jumal on sinuga.
Ta on nii suur, et su elus pole midagi võimatut.
Ainus oluline asi on see, et seda tahab Jumal;
et oleksid Jumala tahtes ja juhitud, ning sa suudad kõike.
Ära kunagi loobu Jumala kutsest nagu Eesav.
Mõista, et usud vägevat ja väelist Jumalat.
Mõned küsivad vahel,
miks õpetame ja räägime One Ways enda ja teistegi kogemustest?
Miks me ei räägi üksnes Jumala Sõna?
Jumala Sõna on oluline ja tingimatu alus kõigele,
kuid peame tundma ka Jumala väge, ning sellest ka õpetama.
Küsimus pole üksnes mõistuse teadmises ja tarkuses,
vaid väelises Jumalas, kes oma Sõna läbi tegutseb.
Seda me õpetamegi; seda maailm täna vajabki.
Seepärast nimetamegi õpetajaiks ka elukogemusega inimesi,
kes ei tunne üksnes Sõna ja selle tarkust.
Täna vajame eriliselt õpetust, kuidas Jumala Sõna praktikas toimib,
kui käime osaduses Jumalaga.
Üks asi on tunda Jumala Sõna, teine on tunda Sõna Jumalat.
2. Saamueli 6:16 -
"Aga kui Issanda laegas jõudis Taaveti linna,
vaatas Sauli tütar Miikal aknast välja
ja nähes kuningas Taavetit hüppavat ja kargavat Issanda ees,
põlgas ta teda oma südames."
Siis räägib Piibel, kuidas Miikal Taavetile vastu tuli ja teda riidles.
Aga Taavet ütles Miikalile:
"Issanda ees, kes mind on valinud sinu isa ja kogu ta soo asemel
ja kes käskis mind olla vürstiks Issanda rahvale Iisraelile,
Issanda ees olen ma tantsinud.
Ma tahan ennast alandada sellest veelgi rohkem
ja olla iseenese silmis alandlik! Aga teenijate juures,
kellest sa rääkisid, olen ma auväärne."
Ja Miikalil, Sauli tütrel, ei olnud last kuni surmani.
Taavet oli käinud aastakümneid ustavalt koos Issandaga
ja oli õppinud tundma vägevat Jumalat.
Seepärast oli ta südamest rõõmus, kui laegas saabus linna, ja hüppas.
Tema naisele Miikalile oli Jumala vägi võõras;
talle oli oluline vaid inimeste arvamus.
Miikal oli enda arvates tark ja haritud,
kuid Jumal nägi teisiti - ta oli rumal ja uhke.
"Ja Eenok kõndis pärast Metuusala sündi
koos Jumalga kolmsada aastat, ja temale sündis poegi ja tütreid.
Nõnda oli kõiki Eenoki elupäevi kolmsada kuuskümmend viis aastat.
Eenok kõndis koos Jumalaga, ja siis ei olnud teda enam,
sest Jumal võttis tema ära."
Kiri Heebrealastele ütleb selle kohta nii:
"Usus võeti ära Eenok, et ta ei näeks surma,
ja teda ei leitud enam, sest Jumal oli ta ära võtnud."
Eenok käis kogu elu koos Jumalaga.
Tal polnud Piiblit, ei Vana ega Uut Testamenti;
tal polnud ka kogenud piibliõpetajaid,
kuid tal oli süda, mis armastas Jumalat.
Nii õppis ta tundma väelist Jumalat, kes oli üleloomulik
ja kellele polnud midagi võimatut.
Kuhu viis see mehe, kes armastas Jumalat ja käis Temaga?
Piibel ütleb: Teda ei olnud enam, sest Jumal oli ta ära võtnud.
Ta läks taeva kirkusse, nägemata surma.
Ta sai tõesti kogeda võimsa Jumala väge.
Jumal annab tasu neile, kes Tema lähedal elavad.
Vaid nemad õpivad tundma Jumala väge.
Jeesus ütles: "Ent nüüdsest peale
istub Inimese Poeg Jumala väe paremal käel."
Mis see Jumala vägi on, millest täna rääkisin?
Kas see tähendab imesid, maavärinaid, tuld,
surnute elluäratamist, haigete tervendamist?
Jah, vahel ka seda. Sest Jumalal pole midagi võimatut.
Las Jumala Sõna räägib meile.
Roomlastele 1:16 - "Sest ma ei häbene evangeeliumi,
see on ju Jumala vägi päästeks igaühele, kes usub."
1. Korintlaste 1:18 -
"Jah, sõna ristist on narrus neile, kes hukkuvad,
aga meile, kes päästetakse, on see Jumala vägi."
Meiegi peame võtma alandlikult oma risti
ja järgima Issandat risti kandes,
sest ilma selleta ei saa meil Jumala väge olla.
Sest Jumala vägi põhineb ristil.
"Sest kuigi ta löödi risti nõtruses, ometi elab ta Jumala väest.
Nii oleme meiegi nõdrad temas,
kuid elame koos temaga Jumala väest teie jaoks."
"Keda usu kaudu Jumala väes hoitakse päästeks,
mis on viimasel ajal valmis ilmuma," ütleb Peetrus oma 1. kirjas.
2. Korintlaste 6 -
"Vaid näitame end Jumala abilistena kõiges: suures kannatlikkuses,
ahistuses, hädades, kitsikustes ... tõe sõnas, Jumala väes."
Nii tõe sõnas kui Jumala väes.
1. Ajaraamat 16:11 -
"Nõudke Issandat ja tema võimsust, otsige alati tema palet!"
Nii õhutab Piibel.
Jesaja 40:30 -
"Poisidki väsivad ja tüdivad, noored mehed komistavad ja kukuvad,
aga kes ootavad Issandat, saavad uut rammu."
Need, kes ootavad Issandat, saavad uut rammu.
"Need tõusevad tiibadega üles nagu kotkad:
nad jooksevad ega tüdi, nad käivad ega väsi."
Aamen.
Nii kiiresti möödus tänane One Way pooltund.
Aitäh vaatamast! Kohtumiseni taas nädala pärast!
"Tuld ma tulin viskama maa peale." Luuka 12:49
One Way - Üks tee
Uurime oma saate vaadatavust Eestis.
Kui tänane saade sind puudutas,
palun teata meile sellest e-postiaadressil -
toimisto@onewaymission.fi
Tõlge: Monika Jaaguri